13α. ΑΠΟΦΑΣΙΣ ΥΠΟΥΡΓΩΝ ΣΥΓΚΟΙΝΩΝΙΩΝ ΚΑΙ ΔΗΜΟΣΙΩΝ  ΕΡΓΩΝ  Αριθ. 13671 της 21 Σεπτ./17 Οκτ. 1955 (ΦΕΚ Β΄ 185) Περί σημαίας της Υπηρεσίας Πολιτικής Αεροπορίας. Έχοντες υπ’ όψιν: 1)Τας διατάξεις των άρθρ. 1 παρ. 2 και 9 του Α.Ν. 1342/1938 "περί Κρατικών σημαιών και στολών των ενόπλων δυνάμεων και των ιδιωτικών οργανώσεων", 2)Την υπ' αριθ. 40/950/85/17.8.55 σύμφωνον γνώμην της κατά το άρθρ. 9 του αυτού Α.Ν. 1342/38 Επιτροπής και 3)Την υπ' αριθ. 54501/30.8.46 απόφασιν Υ.Α. "περί καθορισμού σημαίας της Πολιτικής Αεροπορίας", καθορίζομεν ως κατωτέρω, την σημαίαν της Υπηρεσίας Πολιτικής Αεροπορίας: 1)Η σημαία της Υπηρεσίας Πολιτικής Αεροπορίας ορίζεται σχήματος τετραπλεύρου ορθογωνίου, ούτινος το έδαφος είναι κυανούν και διαιρείται εις τέσσαρα ίσα ορθογώνια τετράπλευρα, δι' ενός ορθίου Σταυρού εκτεινομένου μέχρι των άκρων των πλευρών. Το πλάτος των κεραιών του Σταυρού είναι ίσον προς το 1/5 της καθέτου πλευράς της σημαίας. 2)α)Εις το άνω, εσωτερικόν τετράπλευρον της σημαίας φέρεται το σήμα της Πολιτικής Αεροπορίας. β)Το σήμα της Πολιτικής Αεροπορίας αποτελείται εκ συμπλέγματος λευκοχρώου δακτυλίου, ούτινος η διάμετρος ισούται προς το 1/2 του ύψους των δια του Σταυρού σχηματιζομένων ορθογωνίων τετραπλεύρων. γ)Το πάχος του δακτυλίου, είναι ίσον προς το 1/20 της διαμέτρου αυτού. δ)Το κέντρον του δακτυλίου ευρίσκεται επί του σημείου τομής των διαγωνίων του τετραπλεύρου. ε)Επί του άνω τμήματος του δακτυλίου φέρεται απεικόνισις του Βασιλικού Στέμματος της Ελλάδος, χρυσοχρώου κιτρίνης αποχρώσεως. ς)Εις το κέντρον του δακτυλίου απεικονίζεται γλάρος γωνιώδους απεικονίσεως, λευκού χρώματος, μετά φωτοσκιάσεων ούτινος αι ανοικταί πτέρυγες εξικνούνται μέχρι του εσωτερικού κύκλου του δακτυλίου. 3)Εις το Κέντρον της σημαίας φέρεται κύκλος κυανού χρώματος περιβαλλόμενος υπό λευκοχρώου δακτυλίου πάχους ίσου προς την ακτίνα του κυανού κύκλου και όστις πάλιν περιβάλλεται υπό ίσου πάχους κυκλικού δακτυλίου χρώματος κυανού. Η ακτίς του εσωτερικού κυανού κύκλου του αεροπορικού σήματος ισούται προς το 1/6 της αποστάσεως των εσωτερικών γωνιών δύο διαγωνίως αντικειμένων κυανών ορθωγωνίων της σημαίας. 4)Η σημαία αύτη επαίρεται εις άπαντας τους εν ενεργεία Αερολιμένας της Πολιτικής Αεροπορίας από της ανατολής μέχρι της δύσεως του ηλίου. 5)Επί των Ελληνικών Πολιτικών Αεροσκαφών υψούται η αυτή σημαία (μέγεθος Δ') άνευ όμως της απεικονίσεως του Βασιλικού Στέμματος. 6)Της σημαίας της Πολιτικής Αεροπορίας ορίζονται τέσσαρα μεγέθη, ως ακολούθως: Μέγεθος   Μήκος      Πλάτος      Επαίρεται   Α'         6 μ. 25 εκ.  3 μ. 50 εκ.  Κατά τας τελετάς                                                     και εορτάς   Β'          3 μ. 60 εκ.  2 μ. 40 εκ.  Καθημερινάς   Γ'          1 μ. 65 εκ.  1 μ. 10 εκ.  Κακοκαιρίας   Δ'       0 μ. 52,5 εκ.  0 μ. 35 εκ.  δι' αεροσκάφη 7)Από της ισχύος της παρούσης πάσα προγενεστέρα επί του αυτού θέματος απόφασις καταργείται. 